Document ID: 32014R1171

KOMISSION ASETUS (EU) N:o 1171/2014,
annettu 31 päivänä lokakuuta 2014,
puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle annetun Euroopan parlamentin ja neuvoston direktiivin 2007/46/EY liitteiden I, III, VI, IX, XI ja XVII muuttamisesta ja korjaamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin (puitedirektiivi) 2007/46/EY (1) ja erityisesti sen 39 artiklan 2 kohdan,
sekä katsoo seuraavaa:
(1)
Direktiivillä 2007/46/EY luodaan yhdenmukaistetut puitteet uusia ajoneuvoja koskeville hallinnollisille säännöksille ja yleisille teknisille vaatimuksille. Direktiivissä 2007/46/EY velvoitetaan tekemään kokonaisen ajoneuvon tyyppihyväksynnät kaikille ajoneuvoluokille, mukaan lukien useassa vaiheessa valmistetut ajoneuvot, sen liitteessä XIX olevan aikataulun mukaisesti.
(2)
Monivaiheisessa EY-tyyppihyväksynnässä noudatettavaa menettelyä koskevaa direktiivin 2007/46/EY liitettä XVII on tarpeen täydentää, jotta tästä menettelystä saataisiin täysin toimiva. Myös direktiivin 2007/46/EY liitteitä I, III ja IX on muutettava useassa vaiheessa valmistettavan ajoneuvon eri rakennusvaiheiden välisen yhteyden varmistamiseksi.
(3)
Euroopan parlamentin ja neuvoston asetuksella (EY) N:o 661/2009 (2) kumotaan useita direktiivejä ja korvataan ne vastaavilla Yhdistyneiden kansakuntien Euroopan talouskomission (UN/ECE) säännöillä. Koska useimmat kyseisistä direktiivistä kumotaan asetuksella (EY) N:o 661/2009 1 päivänä marraskuuta 2014, on aiheellista saattaa direktiivin 2007/46/EY liitteen VI asiaankuuluvat tiedot ajan tasalle.
(4)
On asianmukaista korjata direktiivin 2007/46/EY liite IX johdonmukaisuuden varmistamiseksi numeroinnissa, jota käytetään vaatimustenmukaisuustodistusten eri malleissa ajokuntoista massaa ja todellista massaa koskevia tietoja varten. Lisäksi on tarpeen selkeyttää liitteessä XI, että pääntukijärjestelmät ovat pakollisia vain ajoneuvoluokassa M1.
(5)
Sen vuoksi direktiiviä 2007/46/EY olisi muutettava.
(6)
On tarpeen antaa valmistajille riittävästi aikaa mukauttaa ajoneuvonsa monivaiheista typpihyväksyntämenettelyä koskeviin uusiin vaatimuksiin ja muuttaa vaatimustenmukaisuustodistus tämän asetuksen vaatimusten mukaiseksi.
(7)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
1. Muutetaan direktiivin 2007/46/EY liitteet I, III, VI, IX ja XI tämän asetuksen liitteen I mukaisesti.
2. Korvataan direktiivin 2007/46/EY liite XVII tämän asetuksen liitteessä II olevalla tekstillä.
2 artikla
Uusien ajoneuvotyyppien tyyppihyväksynnät on myönnettävä direktiivin 2007/46/EY, sellaisena kuin se on muutettuna tällä asetuksella, mukaisesti.
Valmistajien on annettava vaatimustenmukaisuustodistukset kaikille uusille ajoneuvoille direktiivin 2007/46/EY, sellaisena kuin se on muutettuna tällä asetuksella, mukaisesti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2016. Sitä voidaan soveltaa ennen tätä päivää valmistajien hyväksyntäviranomaiselle osoittamasta pyynnöstä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä lokakuuta 2014.

Labels: 7
8